Tubettaja ja Suomi ensin -aktiivi Marco de Wit ”kampanjoi” vaalimarkkinoilla – videoi ja häiritsi tapahtumaa

TUIJA SILTAMÄKI, TEKSTI JA KUVAT

Muun muassa Suomi ensin -liikkeestä ja Youtubesta tunnetut Marco de Wit ja Mari Kosonen kampanjoivat tänään tiistaina vaalimarkkinoilla päätalon aulassa. Tilaisuudessa eri vaaliliittojen edustajat esittelevät ajatuksiaan ja ehdokkaitaan.

De Wit ja Kosonen olivat paikalla edustamassa Sinimustaa Viheroikeistoa. Kaksikolla oli mukanaan Olli Heikkilän ja Seppo Lehdon allekirjoittama ”valtakirja”, jossa Sinimusta Viheroikeisto eli Heikkilä ja Lehto valtuuttaa de Witin edustamaan ryhmää ”parhaaksi katsomallaan tavalla”. Lehto oli täydentänyt oman allekirjoituksensa hakaristillä.

Heikkilä ja Lehto eivät olleet paikalla tapahtumassa.

AKTIIVISINA TUBETTAJINA tunnetut De Wit ja Kosonen videoivat vaalimarkkinoita sekä niiden osallistujia. He saapuivat paikalle heti tapahtuman alettua ja alkoivat haastattelunomaisesti kuvata muita osallistujia.

Heillä oli mukanaan myös Ilja Janitskinin kannattajakortteja presidentinvaaleja varten. Niiden jakaminen kuitenkin kiellettiin tapahtuman sääntöjen vastaisena.

Kaksikon toimintaa pidettiin häiritsevänä. Osa muiden vaaliliittojen edustajista kuvaili tilannetta stressaavaksi ja ahdistavaksi. Ylioppilaskunnan ja keskusvaalilautakunnan edustajat keskustelivat kaksikon kanssa tapahtuman säännöistä, minkä jälkeen de Wit ja Kosonen siirtyivät hetkeksi sivummalle tubettamaan.

Äänekkäästi rajoituksia vastaan protestoinut de Wit vetosi muun muassa mielipiteenvapauteen, sananvapauteen ja poliittisiin oikeuksiin.

TEMPAUKSEN INNOITTAJANA toimi se, että yliopiston tiloihin sijoitettuja Sinimustan Viheroikeiston vaalijulisteita on revitty.

Sinimusta Viheroikeisto on myös syyttänyt Tampereen yliopiston ylioppilaskuntaa mielivaltaisista rajoittamispyrkimyksistä ja yhdenvertaisuuden rikkomisesta, koska keskusvaalilautakunta vaati heiltä selvitystä siitä, miksi Seppo Lehto mainostaa ehdokkuuttaan kuvalla, jossa hän tekee natsitervehdyksen.

Edustajistovaalien ennakkoäänestys jatkuu 3. marraskuuta asti. Varsinaiset vaalipäivät ovat 7. ja 8. marraskuuta.